# Priopćenje Zagreb, 16. srpnja 2018.

**Imaš između 18 i 30 godina? Budi hrvatski predstavnik u Kongresu lokalnih i regionalnih vlasti Vijeća Europe**

Kongres lokalnih i regionalnih vlasti Vijeća Europe nastavlja s provedbom **inicijative „Rejuvenating politics“** i u 2019. godini te poziva sve zainteresirane mlade da se prijave za sudjelovanje na sjednicama Kongresa. Cilj ove inicijative je stvaranje prostora za dijalog između mladih delegata i izabranih lokalnih i regionalnih predstavnika te će na taj način mladi moći izraziti mišljenje na teme o kojima će raspravljati zastupnici Kongresa.

Sudjelovanje na sjednicama Kongresa jedinstvena je prilika za mlade da steknu međunarodno iskustvo, budu dio skupine mladih aktivista, međusobno se povežu i daju doprinos raspravama jačajući tako ulogu Kongresa u osnaživanju mladih. **Izabrani hrvatski predstavnik sudjelovat će na proljetnoj i jesenskoj plenarnoj sjednici i provesti projekt na lokalnoj i/ili regionalnoj razini koji će imati fokus na ciljeve Kongresa u 2019. godini.**

Koji uvjete mladi delegati moraju ispuniti za sudjelovanje u inicijativi?

* biti motivirani za razvoj i jačanje dijaloga između mladih i izabranih predstavnika koji djeluju na lokalnoj i regionalnoj razini
* imati između 18 i 30 godina
* biti stanovnik jedne do država članica Vijeća Europe najmanje pet godina te živjeti u toj zemlji koju predstavljaju tijekom 2019. godine
* biti aktivni u radu s mladima na lokalnoj i regionalnoj razini
* biti spremni sudjelovati u svim aktivnostima uključujući i pripremu projekta na lokalnoj/regionalnoj razini
* biti zainteresirani aktivno sudjelovati u procesu donošenja javnih politika na lokalnoj i/ili regionalnoj razini
* tečno govoriti engleski jezik

Plenarne sjednice Kongresa održat će se od 2. do 4. travnja te od 29. do 31. listopada, a **izabranim sudionicima u potpunosti će biti pokriveni troškovi putovanja i smještaja.** Svi zainteresirani kandidati svoju prijavu mogu poslati **do 17. rujna 2018. godine**. Više informacija o ovoj inicijativi možete pronaći na sljedećoj poveznici: <https://rm.coe.int/call-for-applicants-2019-en-fin/16808c489b>

**O Kongresu lokalnih i regionalnih vlasti Vijeća Europe:**

Kongres lokalnih i regionalnih vlasti Europe savjetodavno je tijelo Vijeća Europe koje predstavlja lokalne i regionalne vlasti. Odbor ministara ustanovio je 1994. godine Kongres lokalnih i regionalnih vlasti Europe, a čine ga 291 zastupnik i 291 zamjenik, birani izravno za lokalne ili regionalne vlasti te dužnosnici njima izravno odgovorni. Glavni je cilj Kongresa osigurati sudjelovanje lokalnih i regionalnih vlasti u procesu europskoga ujedinjenja i u radu Vijeća Europe. Jedna od njegovih najvažnijih zadaća jest promicanje lokalne i regionalne demokracije i jačanje prekogranične i međuregionalne suradnje u proširenoj Europi. Kongres se bavi svim političkim pitanjima koja se tiču lokalnih i regionalnih vlasti, naročito pitanjima lokalne i regionalne autonomije, urbanizma i prostornoga uređenja, zaštite okoliša, kulture, prosvjete, socijalnih služba i zdravstva.